2016 соналъул лъабабилеб февралалда Дагъистаналъул бетIер Рамазан ГIабдулатIипов дандчIвана Гумбет районалъул нухмалъулев МухIамадгIали МухIамадгIалиевгун. Республикаялъул бетIерас Гумбет районалъул цебетIеялъе лъикIаб къимат кьуна.
ЦIадаса ХIамзатил цIаралда бугеб Аваразул драмаялъулаб театралда тIобитIараб рахьдал мацIалъул Халкъазда гьоркьосеб къоялъул хIурматалда, ДРялъул аваразул регионалияб миллиябгун маданияб автономиялъ гIуцIана байрамалъулал тадбирал. Гьениб гIахьаллъи гьабуна Гумбет районалъул вакилзабазги.
Шамил районалъул «Цолъи» басмаялъул 85 сон тIубай кIодо гьабулеб данделъиялда гIахьаллъана «Гумбет» информациялъул гIуцIиялъул хIалтIухъаби.
СайгидахIмад АхIмадов вищана Дагъистаналъул Халкъияб Собраниялъул нухмалъулесул тIоцевесев заместительлъун.
Россиялъул пенсиялъул фондалъул Гумбет районалда бугеб отделениялъул нухмалъулев ТIалхIат Жамалудиновасе щвана «Россиялъул Федерациялъул пенсиялъул фондалъул хIурматияв хIалтIухъан» абураб цIар.
Жанисел ишазул министерствоялъ рагъулаб, хъулухъалъулаб ва физическияб хIадурлъиялъул халгьабизе щибаб соналъ полициялъул хIалтIухъабазда гьоркьор къецал тIоритIула. Араб соналъ гьел къецазда Россиялъул МВДялъул Гумбеталда бугеб отделалъул уголовнияб розыскалъул оперуполномоченный ХIажимурад Зулумхановас тIоцебесеб бакI ккуна.
Районалде вачIун вукIана ДРялъул гражданскияб оборонаялъул, гIадатияб гуреб ахIвал-хIалалъул ва тIабигIиял балагьал лъугIизариялъул ишазул рахъалъ министр Нариман ГъазимухIамадов ва гьес гIадамал тIаде къабул гьаруна.
Игьалир тIоритIана магIарул адабияталъул классик Инхоса ГIали-хIажиясул асарал лъаялъул рахъалъ къецал.
Халкъияб творчествоялъул, фольклоралъул ирсалъул ва этнографиялъул хIакъалъулъ фидеофильмазул 24 аб. Регионалияб конкурсалъул хIасилал гьарун, ДРялъул культураялъул министерствоялъул диплом щвана Россиялъул халкъазул гIадатияб маданияталъул Гумбеталъул централъул нухмалъулев Набигула АхIмадибировасе.
Районалда тIоритIана «ЛъагIалил бищун лъикIав классалъул нухмалъулев», «Авар мацIалъул лъикIав учитель – 2016» конкурсал.
Швециялъул Йенчепинг шагьаралда тIоритIарал тайский боксалъул къецазда дунялалъул чемпионлъун 86 кг. цIайиялда вахъана Аргъваниса МухIамад ХIажиев.
ЦIунди-Щабдухъа Рамазан Набигулаев вахъана ММАялъул рахъалъ дунялалъул кубокалъул кIицIулго чемпионлъун.